tartuNLP/wikipedia-smugri-20251201 huggingface dataset:
Keskkonnamõju

Keskkonnamõju on tegevusega eeldatavalt kaasnev vahetu või kaudne mõju inimese tervisele ja heaolule, keskkonnale, kultuuripärandile või varale.
Inimese tervis ja heaolu.
Müra.
Üks inimese tervist ja heaolu kahjustavaid tegureid on müra. Suurlinnas elavaid inimesi võib see häirida. Müra allikad on seadmed, liiklusvahendid ja tööstusettevõtted.
Õhusaaste.
Väga palju mõjutab inimese tervist ka õhusaaste. Kui palju see mõjutab inimese tervist sõltub saasteaine kogusest, kui kaua on saastatud õhu käes viibitud ning varem põetud haigustest. "Eestis on tehtud peente osakeste tervisemõju hinnang, mis näitas, et peened osakesed põhjustavad eluea lühenemist. Selle hinnangu põhjal väheneb keskmine oodatav eluiga Pärnus 0,95 aastat, Tallinnas ja Tartus 0,7 aastat, Narvas 0,5 ja Kohtla-Järvel 0,3 aastat. Pärnus on eluea vähenemine küllalt kõrge seetõttu, et oluline osa linlastest elab enam saastunud kesklinnas. Aastas tähendab see ligikaudu 450 varajast surma, 6000 kaotatud eluaastat, millele lisanduvad sajad haiglapäevad."
Põhjavesi.
Eestis on põhjavett peetud pikka aega kvaliteetseks joogiveeks ning see on enamasti reostuse eest kaitstud. Põhjavett tuleb hoolikalt puhastada, et toota joogivett. "On tõestatud seos vee mitme keemilise komponendi (nitraadid, fluor, boor, alumiinium, baarium, kaadmium, nikkel jt) liigse sisalduse ja teatud mittenakkuslike krooniliste haiguste vahel. Need haigused kujunevad välja pikaajalise ebakvaliteetse vee tarbimise korral, mistõttu põhjuslikku seost joogivee kvaliteediga on küllalt raske kindlaks teha."
Keskkond.
Ökoloogia.
Veereostus.
Veereostus tekib inimtegevuse tagajärjel, kui saastunud vesi jõuab veekogusse või põhjavette. Vesi on reostunud siis, kui seda ei saa kasutada teatud otstarbeks. Mõningaid looduslikke nähtusi, nagu torme, vulkaanipurskeid ja maavärinaid ei loeta vee reostajateks, kuigi need võivad vee kvaliteeti oluliselt halvendada.
Sotsiaalne keskkond.
"Sotsiaalne keskkond - elanikkonna vanus, haridustase, laste arv ja sündivus, kultuurilised huvid, usulised tõekspidamised, elustiilimuutused, haridustase, rahvuslik koosseis, migratsioon, eetilised hoiakud, sotsiaalsed programmid, kuritegevuse tase ja trendid, sotsiaalsed pahed (narkomaania, suitsetamine jms)"
Kultuur.
"Kultuur on omapärane terviklik uskumuste ja käitumisreeglite kogum, mis on omane inimesele kui ühiskonna liikmele ja mille järgimine toob kaasa tunnustamise ja heakskiidu kaaslaste poolt. Ta on ajalooliselt kujunenud elamisviis, mille tavad tunduvad õigetena kõigile samas ühiskonnas kasvanud inimestele."
Kultuuri valdkonnad on oskused, teadmised, traditsioonid, keel, uskumused, väärtushoiakud, õigus, kombed jne. Inimesele antakse kultuurilised omadused ühiskonna poolt, kus ta kasvab ja areneb. On tehtud kindlaks, et inimesed, kes osalevad kultuurielus või võtavad osa kultuuriüritustest, on tervemad ja rahulolevamad oma eluga.
Rudolf Veidebach

Rudolf Veidebach (14. august 1896 Salla vald, Virumaa – 20. juuni 1940 Tallinn) oli Eesti sõjaväelane (major, 1939).
Novembris 1919 teenis ta alamleitnandi auastmes 2. Jalaväepolgus. Ülendati 7. novembril 1919 kiiduväärt teenistuse eest leitnandiks, vanusega 31. märts 1919.
Hiljem teenis Eesti Kaitseväe Inseneriväe Sidepataljonis.
Veidebach on maetud Tallinna Kaitseväe kalmistule.
Düsartria

 
Düsartria ("dysarthria") on kõnepuue, mis tekib kesknärvisüsteemi teatud piirkondade orgaanilisest kahjustusest. Sellest tulenevalt on halvatud kõnelihaste (mitte ainult) töö ning inimene pole võimeline korrektselt kõnelema. Düsartria korral on kahjustatud hääldamine, hääl, hingamine (sh kõnehingamine), dünaamika, kõne kiirus, rütm ja aktsent.
Düsartria tähendab kõnelihaste kahjustusega seotud kõnepuuet. Lihaste toonus võib olla suurenenud/vähenenud (sõltuvalt düsartria vormist), esineb halvatust ja koordinatsioonihäireid. Sellega kaasneb enamasti spetsiifiline nasaalne kõla, mida nimetatakse düsartrofooniaks. 
Kõnelihaste töö võib kõnet muuta sedavõrd, et see muutub ähmaseks, ebaselgeks või arusaamatuks. Nähtust, kus kõnelihaste halvatuse tõttu artikuleeritud kõne hoopis puudub, nimetatakse anartriaks. Kõnelihaste puudulikust tööst tingitult võib tekkida ka düsfaagia. Kõnet õnnestub korrigeerida vaid logopeedi ja arsti koostöö tulemusena.
Häälduses kannatab väga erinevate häälikute hääldamine, sealhulgas vokaalide hääldamine. Hääl on kare ja kähe. Hääle tugevus võib kõnelemise jooksul muutuda ootamatult tugevaks, ka kõne tempo võib järsult kiireneda või aeglustuda.
Loomulikult toovad sellised muutused kaasa ka sotsiaalseid probleeme. Tekkida võib kõnehirm või hakatakse teadlikult muutma oma kõne omadusi. Sellised muutused aga kõne korrigeerimise kontekstis reeglina kasuks ei tule. Probleeme võib esineda nii eraelus, vabaaja veetmisel kui ka tööl.
Düsartria põhjused.
Düsartria võib olla tingitud erinevatest neuroloogilistest häiretest. Need võivad olla mingisuguste ühekordsete kahjustuste tulemused (ajutraumad/-vigastused, insult, väikelaste ajukahjustus) või ka progresseeruv haiguste (Parkinsoni tõbi, infektsioonid ja põletikud, kasvajad, multiipel- ehk hulgiskleroos, amüotroofne lateraalskleroos ehk ALS jne) tagajärg. Peamisteks põhjusteks on tavaliselt aju hemorraagia ja isheemiline infarkt. Lastel võib düsartria põhjuseks olla varajane ajukahjustus või tserebraalparalüüs (PCI). Väga oluliseks peetakse ajukahjustuse täpset asukohta ja ulatust.
Düsartria korrektsioon.
Düsartria harjutusravi peab olema süstemaatiline ja see kestab aastaid. Raskemate vormide puhul võib vajadus logopeeditundide järele olla ka 2 korda päevas. Harjutusravi keskendub lihaste arendamisele suu ja näo piirkonnas. Korrigeeritakse hääldusmotoorikat ja kõnehingamist, tehakse häälikuseadet.
Teine korrektsioonisuund on haige abistamine sotsialiseerumisel. Lahenduseks võib olla kommunikatsiooni keskkonna teadlikustamine või töö jätkamine selles suunas, et inimene tunneks end teiste seas taas mugavalt.
Gustav Püss

Gustav Püss (14. veebruar 1877 Naraka küla, Porkuni vald, Virumaa – 4. aprill 1941) oli Rakvere vallavanem.
Ta sündis Naraka külas Tooma talus põllumehe pojana. Ta lõpetas Väike-Maarja kihelkonnakooli, seejärel käis Rakveres õpetajate suvekursustel.
Ta oli kooliõpetaja Porkuni vallas Aburi koolis ja alates 1898. aastast kuni vallavanemaks valimiseni Karitsal. Laulmist õpetas Püss viiuli abil.
1921. aastal valiti ta Rakvere vallavanemaks. Ta oli ka Rakvere põllumeeste konvendi liige, Rakvere Ühispanga juhatuse liige, Rakvere kirikunõukogu liige ja Maaomavalitsuste liidu nõukogu liige.
Püss ostis Karitsa kooli koha järelmaksuga ära ja hakkas seal põllumeheks. Hiljem kinkis vald hooned koolmeistrina tehtud hea töö eest temale. Seal elas ta koos perega kuni surmani. Peale tema surma elasid majas veel ta naine, tütar ja noorem poeg. Pärast naise surma umbes 1955. aastal maja lammutati.
Bobathi kontseptsioon

Bobathi kontseptsioon on ravimetoodika, mis on nime saanud saksa füsioterapeut Bertha Bobathi (1907–1991) ja tema neuroloogist mehe Karl Bobathi (1906–1991) järgi, kes ravikontseptsiooni 1940. aastatel välja töötasid. Hiljem on seda pidevalt edasi arendatud. Peale meditsiini on rakendust leidnud füsioteraapias, ergoteraapias kui ka logopeedias kõne arendamisel.
Terapeutiline kontseptsioon põhineb neurofüsioloogilisel alusel, mis on seotud isiksuse tervikliku arenguga.
Ravi on suunatud ajukahjustusega patsientidele. Selle edukus sõltub ajukahjustuse suurusest ja ulatusest. Kontseptsiooni iseärasuseks on, et koos patsiendi motoorse puudujäägi arendamisega arendatakse ka tervet kehapoolt. See eeldab tihedat interdistsiplinaarset koostööd, kuid ka koostööd perede ja üksikisikutega.
Walther Darré

Richard Walther Darré (14. juuli 1895 Belgrano, Buenos Aires, Argentina – 5. september 1953 München, Saksamaa) oli Saksamaa poliitik.
Ta oli Saksamaa põllutöö- ja toitlusminister aastail 1933–1942. 
Ta propageeris talupoegliku mõtteviisi ja looduskaitset.
Arthur Moeller van den Bruck

Arthur Moeller van den Bruck (23. aprill 1876 Solingen – 30. mai 1925 Berliin) oli saksa kultuuriajaloolane.
Tema tuntuim teos on "Das Dritte Reich".
Castillo Moralese teraapia

Castillo-Moralese teraapia on välja töötatud ja nime saanud Argentina taastusraviarsti Rodolfo Castillo Moralese järgi. R. Castillo Morales kasvatati üles Ameerika põliselanike poolt. Sellest tulenevalt pööratakse teraapias palju tähelepanu loodusravile, homöopaatiale, austusele teineteise, loomade ja taimede vastu. 
Teraapial on kaks peamist osa: neuromotoorne arenguteraapia ja orofatsiaalne regulatsiooniteraapia.
Castillo Morales arendas oma kontseptsioonikäsitluse pärast aastatepikkust tööd lihashüpotooniaga lastega.
Tema kontseptsioon hõlmab järgmisi valdkondi:
Ravi põhineb lapse tavapärasel sensomotoorsel arengul. Orofatsiaalne ravistrateegia on laialt kasutusel erinevate näo, suu ja kurgu sensomotoorsete häirete korral. Siinjuures näiteks Pierre Robin sekventsiga lapsed, Möbiuse sündroomiga lapsed ning patsiendid, kellel on neuromuskulaarseülekande häired, tserebraalparees, ajukahjustus või insult olnud.
Ross Kemp

Ross James Kemp (sündinud 21. juulil 1964) on inglise näitleja ja ajakirjanik.
1990–1999 mängis ta BBC seebiooperis "EastEnders". Nii televaatajad kui ka seriaali kaasnäitlejad on korduvalt palunud tal seriaali naasta ning 2005 ja 2006 tegigi ta lühikest aega seriaalis kaasa, vastavalt mõne nädala ja kolm kuud. 1999. ja 2006. aastal valiti ta Suurbritannia parimaks seebiooperite meesnäitlejaks.
Kemp on saavutanud rahvusvahelise tunnustuse ohtlike ja uurivate dokumentaalsarjadega.
Neist esimene sari oli "Ross Kemp on Gangs" ("Ross Kemp jõukudes"), mis käsitleb kuritegelikke organisatsioone kõikjal maailmas. Aastail 2007–2009 esilinastus 19 osa. 2007 võitis see sari BAFTA auhinna parima dokumentaalfilmi kategoorias. Eelviimasena esilinastunud osa "Ross Kemp: A Kenya Special" ("Ross Kemp: Keenia eri") nimetati 2009 BAFTA auhinna kandidaadiks parima uudisloo kategoorias, kuid ta ei võitnud seda auhinda.
Teine sari oli "Ross Kemp in Afghanistan" ("Ross Kemp Afganistanis"), millest aastail 2008 ja 2009 esilinastus 10 osa. See sari nimetati 2009 BAFTA auhinna kandidaadiks parima dokumentaalfilmi kategoorias, kuid ta ei võitnud seda auhinda.
Järgnesid kaheosaline dokumentaalfilm "Ross Kemp: Middle East" ("Ross Kemp: Lähis-Ida"), mis käsitleb olukorda Iisraelis ja Gaza sektoris, ning dokumentaalfilm "Ross Kemp: Battle for the Amazon" ("Ross Kemp: Lahing Amazonase pärast"), milles käsitletakse vihmametsade hävitamist Brasiilias ja Ecuadoris. Mõlemad mainitud filmid esilinastusid 2010.
Laiarööpmeline soomusrong nr. 6

Laiarööpmeline soomusrong nr. 6 oli Eesti laiarööpmeline soomusrong Eesti Vabadussõjas.
Soomusrong asutati rindel 12. augustil 1919. 
Soomusrongi koosseis.
Laiarööpmelise soomusrongi nr. 6 koosseisus olid:
Vabadussõja lõpul oli rongil rivis 9 ohvitseri, 140 tääki, 10 raskekuulipildujat, 2 kergekuulipildujat ja 4 suurtükki.
Tegevus Vabadussõjas.
11. oktoobril 1919 alustasid Kalevlaste Maleva ja Soomusrongide Diviisi tagavarapataljon laiarööpmeliste soomusrongide nr 4, 5 ja 6 toetusel pealetungi Pihkva sihis. Ülesandeks nähti ette "vaenlast tema praegustest seisukohtadest välja lüüa ja teda üle Velikaja visata ja peale selle endisele liinile tagasi tulla". Operatsioon õnnestus täielikult. Vaenlase kaitsepositsioon murti laial rindel läbi ja vallutati rida külasid. Soomusrongide edasiliikumine oli aga takistatud põhjalikult purustatud raudtee tõttu, mille parandamine võttis aega.
5. novembril 1919 alustasid 2. diviisi 6. ja 7. polk, Katšanovi üksik pataljon, Soomusrongide diviisi kuuluv Kalevlaste Maleva ja diviisi tagavarapataljon soomusrongide nr. 2, 4, 5 ja 6 toetusel uut pealetungi, mis arenes üldiselt edukalt.
Detsembrikuu keskel anti 3. diviisi rinne üle lätlastele. Laiarööpmelise soomusrongi nr 6, mis leitnant Kivi juhatusel kaitses Ramotskoje–Põtalovo raudtee suunda Kuprova jaama juures, vahetas välja Läti soomusrong.
Laiarööpmelise soomusrongi nr. 6 võitlejatest langesid Vabadussõjas reamehed Karl Käärik (17.10.1919) ja August Mihkelstein (19.10.1919). Vabadusristi II liigi 3. järguga autasustati reamees Kristjan Põhakot.
Rinolaalia

Rinolaalia (kreeka "rhinos" nina + "laleo" kõnelen) on kõnepuue, mida iseloomustab ninaõõne ebanormaalne funktsioon kõnelemisel. See avaldub kõne liigses nasaalsuses. Rinolaalia põhjused on sõltuvalt vormist erinevad, näiteks võib kõnet moonutada häiritud ninahingamine või õhu pääs ninaõõnde rääkimise ajal.
Kurtna mootorrattamuuseum

Kurtna mootorrattamuuseum (ka Mootorrattamuuseum) on Kurtna mõisa abihoones asuv muuseum, kus on eksponeeritud mootorrattaid ja nendega seotut. Ekspositsioon põhineb Urmas Teearu erakogul.
Anders Lindkvist

Anders Lindkvist (kuni 1936 Lindquist, ka Linquist; 19. detsember 1894 Vormsi – 3. juuli 1941 Tallinn) oli rannarootslasest Eesti sõjaväelane ja Kaitseliidu Lääne maleva pealik, viimane auaste major.
Sündis Vormsis rannarootslasest talurentniku pojana (isa nimi Lars). Teenis tsaariarmees ja sai lipniku auastme aastal 1916. 
Sõjaväelasena oli Eesti riigi teenistuses aastail 1918–1940. 
Osales lipniku auastmes Eesti Vabadussõjas. Vabadussõja lõpus, 1920. aasta alguses teenis Soomusrongide Diviisi tagavara pataljonis. Ülendati 26. veebruaril 1920 väljateenitud aja eest lipnikust alamleitnandiks vanusega 14. veebruarist 1917 ning juba 29. veebruaril 1920 (seega kõigest kolme päeva pärast) jällegi väljateenitud aja eest alamleitnandist leitnandiks vanusega 14. juunist 1917. Ülendamiskäskudes oli kasutusel nimekuju "LINDQUIST". 
Teenis Kalevi pataljonis ja 10. üksikus jalaväepataljonis kompaniiülemana. 
1940. aastal oli Kaitseliidu Lääne maleva viimane pealik kuni selle likvideerimiseni.
Represseerimine ja surm.
Represseeriti Nõukogude Liidu võimude poolt. Lindkvisti arreteeris territoriaalkorpuse eriosakond 19. aprillil 1941 Tallinnas, Kreuksi 6a–6. Pribovo NKVD vägede sõjatribunal mõistis ta oma otsusega 2. juunil 1941 surma Vene NFSV kriminaalkoodeksi § 58-6, § 58-9, § 58-11 alusel, surmaotsus viidi täide 3. juulil 1941 Tallinnas.
Lahtine ninahääldus

Lahtine ninahääldus ehk "rhinolalia aperta" on rinolaalia vorm, mida iseloomustab puudulik neelulukk ning õhuvoolu vältimatu pääsemine läbi nina. Kõnelemisel saavad kahjustatud peaaegu kõik häälikud (va. nasaalid ja häälikuühendi ng hääldamine). Häälikud omandavad nasaalse tämbri – rinofoonia.
Kõige sagedasem põhjus on suulaelõhe. Suulaelõhe kaudu pääseb õhk kontrollimatult ninaõõnde ning väljub nina kaudu. Suulaelõhet on võimalik kõrvaldada plastilise operatsiooniga. Kõne arengut arvestades võiks see toimuda võimalikult vara – kindlasti enne 3 eluaastat.
Korrektsiooni suunad.
Põhjustest tulenevalt on korrektsioonitöö ja teraapiad väga erinevad. Võimalikud on ...
Cul de sac resonants

"Cul de sac" resonants (katalaani keeles: koti põhjas) ehk "rhinolalia mixta" on rinolaalia vorm, mille puhul kõnes esineb samal ajal nii hüponasaalsus kui ka hüpernasaalsus. Nasaalide hääldamisel esineb ninaresonantsi puudulikkust, teised häälikud kõlavad aga liiga nasaalselt. Korrigeerimisel lähtutakse sellest, kumb probleem teravamalt esile tuleb.
Põhjuseks võib olla see, et lisaks ninaõõne halvale läbitavusele esineb ka suulaelõhe.
Maadlus 1912. aasta suveolümpiamängudel

1912. aasta suveolümpiamängude maadlusturniir peeti 1912. aasta olümpiamängudel Stockholmis viies Kreeka-Rooma maadluse kaalukategoorias.
Osales 170 maadlejat 18 maalt.
Soomlased võitsid kolm kuldmedalit, ühe kulla sai rootslane ning ühel alal jäi kuldmedal välja andmata.
Kehakaalus kuni 75 kg maadles eestlane Martin Klein soomlase Alppo Asikaineniga ajaloo kõige pikema maadlusmatši – 11 tundi ja 48 minutit.
Kehakaalus kuni 82,5 kg jäi kuldmedal välja andmata, kuna soomlane Ivar Böling ja rootslane Anders Ahlgren maadlesid viiki.
Buru lapatspapagoi

Buru lapatspapagoi ("Prioniturus mada") on papagoilaste sugukonda kuuluv linnuliik, kes elab Indoneesias.
Kirjeldus.
Buru lapatspapagoi on peamiselt rohelist värvi ning 32 cm pikk. Nokk on tipust must ja pealagi hallikas. Saba on alt kollane ja pealt sinine.
Kihnu Püha Nikolai kirik

Kihnu Püha Nikolai kirik on EAÕK haldusalasse kuuluv õigeusu kirik Pärnumaal Tõstamaa kihelkonnas Kihnu saarel Linakülas.
Koguduse ajaloost.
1. märtsil 1848 asutati saarel õigeusu kogudus, kuhu kuulus aasta lõpuks 266 meest ja 322 naist. Kõigist Eesti kihelkondadest olid Kihnu elanikud üksmeelselt usku vahetamas. 1848. aastaks oli Kihnus õigeusklikke 89,5% saare elanikkonnast. Järgnevatel aastakümnetel kuulusid peaaegu kõik kihnlased sünnijärgselt õigeusu kirikusse. Riia ja Miitavi piiskop Filaret (Gumilevski) pühitses luterliku kirikuhoone kohalike õigeusklike teenistuste pidamiseks. Alates 19. novembrist 1858 toimetati jumalateenistusi Kihnu mõisa peahoones. Kihnu Püha Nikolai koguduses oli 1890. aastal 928, 1916. aastal 1227 ja 1935. aastal 1204 liiget. Ilmselt on koguduseliikmetena arvestatud ka Kihnus sündinud ja mandrile või mujale siirdunud kihnlasi. Nõukogude ajal oli kogudusel oma preester aastatel 1944–1962 ja 1966–1972.
Kiriku ajaloost.
Kihnu põhjatipu kõrgemal liivasel kaldal olnud kabel, mis pärimuse kohaselt hävis Põhjasõja ajal toimunud tulekahjus. Vanakiriku mäelt on leitud ka tolleaegne matmispaik. Rootsi ajal jõudis saarele luterlik kirikureform. Saare keskele ning üsna praeguse kiriku lähedale ehitati uus kabel, mis 1624. aastal sai Tõstamaa kiriku abikirikuks.
Kihnu uus kivikirik valmis 1786. aastal.
Ümberehitatuna õigeusu kirikuks.
Kihnu luteri kiriku ümberehitamine õigeusule sobivaks hooneks toimus aastatel 1857–1862. Hoonet laiendati, kellatornile lisati väike sibulkuppel ja muudeti interjööri. Ümberehitatud kiriku pühitsesid Riia ja Miitavi ülempiiskop Platon I ja ülempreester Aleksander Poletajev 12. märtsil 1862 püha Nikolai auks.
See on üks vähestest õigeusu kirikutest Eestis, mis ehitati algselt luterlikuks sakraalhooneks. Kiriku ehitusstiil on historitsistlik ning olemus lihtne, kesktelje suhtes sümmeetriline valgeks krohvitud maakivihoone. kiriku pikkus 23 m ja laius 11 m. Läänepoolses küljes paiknev neljatahuline kellatorn on kaetud telkkiivriga. Torni kõrgus on 40 m.
Uuendamistöid teostati kirikus juba 1893. aastal. Kirikut ümbritsev paeplaatidega kaetud maakividest aed koos selles paikneva värvilistest tellistest väravaga ehitati 20. sajandi algul. Kellatorni uuendati EAÕK algatusel 2012. aastal, kui paigaldati vaskplekist katusekate ja kullati tipurist. 2013. aastal restaureeriti värav ja aknad. 2014. aastal kaeti pikihoone katussamuti vaskplekiga, paigaldati ka uus sadeveesüsteem ja piksekaitse.
Õigeusu koolid.
Usuvahetusliikumise algjärgus 25. aprillil 1845 andis Venemaa keiser välja korralduse (ukaasi), mis nägi ette õigeusu kirikute juures kihelkonnakoolide loomist. Kihnu rajati õigeusu kihelkonnakool 1849. aastal ja abikool 1878. aastal. Need töötasid sel kujul 1919. aastani.
Modus tollens

Modus tollens (lüh MT, lad "modus tollendo tollens") on tingimusloogikas kasutatav keeleline järeldusreegel, mis põhineb eitusel. MT reegel väidab, et kui ülesandes pakutud eelduste kohaselt ei pea paika lause teine pool, ei vasta tõele ka lause esimene pool.
"Modus tollens"'i reegel.
MT lausetes kehtib järgmine eelduste ja järelduste vaheline kooskõla:
Eeldus: Kui A, siis B.
Eeldus: Ei pea paika, et B.
Järeldus: Ei pea paika, et A.
Näide.
Järgnev näide demonstreerib "modus tollens"'il põhineva loogikaülesande korrektset käiku:
Eeldus: Kui päike paistab, siis on väljas valge.
Eeldus: Väljas ei ole valge.
Järeldus: Päike ei paista.
Keskkonnaruum

Keskkonnaruum on maksimaalne loodusvarade ja globaalse ökosüsteemi (biosfäär) kasutamise tase, mida maakera elanikkond saab kasutada, ületamata Maa keskkonna taluvusvõimet ja kahjustamata globaalset võrdõiguslikkust.
Terminit juurutas eriti hollandlane J. B. Opschoor.
Guajaana rannikumadalik

Guajaana rannikumadalik on madalik Lõuna-Ameerika kirdeosas Guyana, Suriname ja Prantsuse Guajaana põhjaosas. Paikneb Guajaana mägismaa idaosa jalamil Atlandi ookeani rannikul Orinoco jõe delta ja 4. põhjalaiuskraadi vahel. Madaliku laius ulatub mõnest kilomeetrist kuni 200 km. Selle moodustavad mere- ja alluviaalsetted, kohati esineb kristalseid kivimeid, mis moodustavad kõrgustikke. 
Rannad on sirged rannavallidega. Suurte veerohkete jõgede suudmealad on limaanid. 
Kliima on lähisekvatoriaalne, palav (kuu keskmised õhutemperatuurid 26–28 °С) ja niiske (aastane sademete hulk kuni 3300 mm). 
Madaliku põhja- ja lõunaosas on igihaljad metsad, keskosas savannid, rannikutel sood ja mangroovid. 
Poldrites on riisi- ja suhkrurooistandused, kasvatatakse ka kakao- ja kohvipuid ning troopilisi puuvilju, tegeldakse kalandusega.
Pierre Savorgnan de Brazza

Pietro Paolo Savorgnan di Brazzà, rohkem tuntud kui Pierre Paul François Camille Savorgnan de Brazza (26. jaanuar 1852 Rooma – 14. september 1905 Dakar) oli Itaalia päritolu prantsuse maadeavastaja.
Ta sündis Udine aadliku krahv Ascanio Savorgnan di Brazzà ja tema abikaasa Giacinta Simonetti seitsmenda pojana. Juba noorpõlves hakkasid teda huvitama tundmatud maad ja ta lõpetas Prantsuse mereväekooli Brestis.
Pariisi Geograafiaühingu toetusel uuris ta Kongo jõe paremat kallast, mis aitas Prantsusmaal rajada kolooniaid Kesk-Aafrikasse. 1886–1898 oli ta Prantsuse Kongo kindralkuberner. Tema valitsusaega iseloomustasid sündsad palgad ja inimlikud tingimused, eriti võrreldes teisel pool Kongo jõge paiknenud Belgia Kongoga. Kuid see tähendas, et koloonia tõi emamaale palju väiksemat kasumit kui näiteks Belgia Kongo. See tekitas Brazzale võimsaid vaenlasi. Need algatasid tema vastu laimukampaania, mistõttu Brazza lõpuks ametist vabastati.
1905 palus Prantsusmaa valitsus tal inspekteerida olukorda Prantsuse Kongos, mis oli tema äraolekul halvenenud. Brazza hinnang oli hävitav. Tagasiteel suri ta Dakaris ootamatult palavikku ja kuulujuttude järgi ta mürgitati. Ta maeti Alžiiri. Prantsusmaa Rahvuskogu lükkas tema aruande tagasi ja vaikis selle sisu maha. Halvad tingimused jäid Prantsuse Kongos kehtima veel aastakümneteks.
Tema järgi on saanud nime Kongo Vabariigi pealinn Brazzaville. Teda austatakse Kongos vabariigi loojana, ehkki ta suri rohkem kui pool sajandit enne vabariigi väljakuulutamist.
3. oktoobril 2006 maeti tema, tema abikaasa ja nelja lapse säilmed ümber Brazzaville'is avatud mausoleumi. See tekitas Kongo opositsioonis pahameelt: Brazzad nimetati kolonisaatoriks, kes polevat neegritesse humaanselt suhtunud, ja ülepea väärivat mausoleumi pigem mõni Kongo vabadusvõitleja.
Ühisomand

Ühisomand on üheaegselt kahele või enamale isikule kuuluv omand. 
Keskkonnaprobleemide kontekstis.
Ühisomand (inglise "common pool resource", "common property resource") on inimese loodud hüvised või loodusvarad, mille kasutamine on mõjutatud ühe poole ületarbimisest – selle võrra saavad teised pooled vähem tarbida.
Ühisomandi kasutamisega on seletatavad paljud keskkonnaprobleemid, sh rahvusvahelisel tasandil – loodusvarade kasutamine (nt avamere kalavarud) ja keskkonnasaastamine (nt stratosfääri osoon). 
Avalik hüvis erineb ühisomandist selle poolest, et selle tarbimine inimeste poolt ei vähenda kogust, mis jääb teistele tarbimiseks (nt riigikaitse).
Juriidilises kontekstis.
Ühisomand on kahele või rohkem kui kahele isikule üheaegselt kindlaksmääramata osades kuuluv omand. Ühisomandile kohaldatakse kaasomandi kohta käivaid sätteid, välja arvatud juhud kui ühisomandit sätestavas seaduses on sätestatud teisiti. Seega ei ole ühisomandi puhul kindlaks määratud ka nn. mõttelist osa, sageli kohtab sellist omandi liiki abielus .
Kreeka-Rooma maadlus

Kreeka-Rooma maadlus (ka klassikaline maadlus ja Prantsuse maadlus) on üks kahest levinumast maadlusviisist. Erinevalt vabamaadlusest ei tohi võistlejad Kreeka-Rooma maadluses haarata teineteist altpoolt vöökohta.
Kreeka-Rooma maadluses võisteldi esimestel nüüdisaegsetel olümpiamängudel 1896. aastal Ateenas ning pärast seda on ala kavas olnud kõikidel olümpiamängudel alates 1908. aastast.
Esimesed maailmameistrivõistlused toimusid aastal 1905. Mõlema maadlusviisi harrastajaid ühendav Rahvusvaheline Maadlusliit FILA ("Fédération Internationale de Lutte Amateur") loodi aastal 1912. Liidul on 162 liikmesriiki.
Eesti esimene olümpiavõitja Kreeka-Rooma maadluses oli Eduard Pütsep 1924. aasta olümpiamängudel Pariisis. Hiljem on olümpiavõitjaks tulnud ka Voldemar Väli 1928. aastal Amsterdamis, Kristjan Palusalu 1936. aastal Berliinis ja Johannes Kotkas 1952. aastal Helsingis. Maailmameistriks on Kreeka-Rooma maadluses tulnud Georg Baumann (1913), August Englas (1953) ja Heiki Nabi (2006 ja 2013).
Varem nimetati Kreeka-Rooma maadlust klassikaliseks maadluseks.
Harry Roots

Harry Roots (26. juuni 1950 – 29. jaanuar 2010) oli eesti juhtimisteadlane ja poliitik.
Ta lõpetas 1968. aastal Tallinna 2. Keskkooli ja 1973. aastal Tartu Riikliku Ülikooli ajaloolasena. 
Aastatel 1973–1974 töötas ta Tallinna 2. Keskkoolis õpetajana ja 1975–1977 oli Teaduste Akadeemia Ajaloo Instituudi aspirant, ajalookandidaadi väitekirja kaitses 1977. aastal. 
1978–1986 oli ta EKP KK Partei Ajaloo Instituudi arenenud sotsialismi sektori vanemteadur ja sektorijuhataja kuni sektori likvideerimiseni. Kogus materjali doktorikraadi kaitsmiseks. Aastatel 1986–1987 Majandusjuhtide Kvalifikatsiooni Tõstmise Instituuti dotsent ja 1987–1988 oli ta Eesti NSV Teaduste Akadeemia Ajaloo Instituudi juhtteadur. 
Aastatel 1988–1990 oli ta EKP Tallinna Linnakomitee osakonnajuhataja, 1990–1992 EKP KK sekretär ja teine sekretär. Aastatel 1992–1994 oli ta Riigikantselei Koolituskeskuse asedirektor, 1994–1995 Eesti-Balti Majandusakadeemia tegevdirektor ja 1998–2001 Sisekaitseakadeemia õppeprorektor.
2001. aastast töötas ta Tallinna Ülikooli psühholoogia instituudis organisatsiooni- ja juhtimisteooria õppejõuna.
Harry Roots kirjutas 11 raamatut, sealhulgas teosed "Eesti bürokraatia järjepidevus ja uuenemine" (2000), "Organisatsioonikultuuri tüübid" (2002) ja "Loenguid organisatsiooniteooriast" (2005).
Kivijugapuulised

Kivijugapuulised ("Podocarpaceae") on okaspuude klassi okaspuulaadsete seltsi kuuluv sugukond.
Sugukonda kuulub 18 või 19 perekonda ning 170–200 liiki igihaljaid puid ja põõsaid. Kõige liigirohkemas perekonnas kivijugapuu on 107 liiki. Ka vaigupuu perekonnas on palju liike.
Kivijugapuulised on levinud lõunapoolkera niisketes metsades. Enamik puid kasvab Austraalias, Tasmaanias, Uus-Meremaal ja Uus-Kaledoonias. Mõned liigid kasvavad Lõuna-Ameerikas (peamiselt Andides) ning see toetab hüpoteesi, et kivijugapuulised tekkisid Gondvana mandril enne selle lagunemist Lõuna-Ameerikaks, Antarktikaks ja Austraaliaks. Vaigupuid kasvab Indoneesias. Mitme perekonna levila ulatub Indohiinasse ja Filipiinidele. Kivijugapuid kasvab Lõuna-Hiinas, Lõuna-Jaapanis ja Mehhikos. Saharast lõuna poole jäävas Aafrikas kohtab kaht perekonda: kivijugapuid ja jalgjugapuid. Nagipuud kasvavad Lõuna-Hiinas ja Lõuna-Indias.
Uus-Kaledoonias kasvab ainus parasiitne kivijugapuu nugijugapuu, mis parasiteerib kivijugapuudel ja perekonnal "Falcatifolium".
Kivijugapuuliste lehed on väga erinevad. Need võivad olla väga suured elliptilised paljude paralleelsete leheroodudega, aga võivad olla ka tillukesed, 1–2 mm pikkused ja soomusjad, mis üksteist katusekivide kombel katavad. On okkalaadseidki lehti. Lehed paiknevad tavaliselt vahelduvalt, aga mõnikord ka vastanduvalt.
Stroobilid on tavaliselt ühesoolised. Tavaliselt paiknevad isased stroobilid ehk käbid lehe- või oksakaenlas või oksa või tüve pinnal, aga harva on nad koondunud viljapea- või vihmavarjusarnaselt pika jala või varre otsa. Mõnel liigil kasvavad käbi katvad soomused alusel omavahel kokku ning kui seemned valmivad, siis hakkavad soomused paisuma ning moodustavad mahlaka ja lihaka eredalt punaseks või siniseks värvunud vilja. Emased stroobilid on väga mitmekesised.
Kivijugapuuliste seemned on marja või pähkli moodi, kerajad või pöördellipsoidsed, tavaliselt väikesed, 2–5 mm pikad, aga mõnikord küllalt suured, kuni 3,5 cm pikad. Selles on harilikult kaks idulehte.
Audit

Audit ehk auditeerimine (ingl.k. "audit, auditing") on süsteemne ja süstemaatiline, dokumenteeritud ja objektiivne tõendusmaterjali kogumine ja hindamine, mille käigus uuritakse organisatsiooni, projekti, protsessi, süsteemi, isikut, ettevõtet või toodet. Auditi eesmärk on teha kindlaks uuritava objekti vastavus nõutavatele kriteeriumidele. Auditi läbiviijat nimetatakse audiitoriks. 
Audit on organisatsiooni protsessi, keskkonnasüsteemi, või kvaliteedisüsteemi ülevaatamine ja kontrollimine tuvastamaks, kas see vastab kehtestatud nõuetele. Audit võib hõlmata organisatsiooni kõiki protsesse, selle mingit funktsiooni või üksikut protsessi. Vastavalt sellele, kas auditi viib läbi väljastpoolt organisatsiooni tellitud audiitor või organisatsiooni töötajad, liigitatakse auditid välis- ja siseaudititeks. 
Finantsaudit.
Organisatsiooni finantsaudit on kindlustandev töövõtt, mille soovitavaks tulemuseks on aruanne, kus audiitor annab teada, et raamatupidamisaruanne kajastab olulises osas õigesti ja õiglaselt ettevõtte finantsseisundit, tulemust ja rahavooge. Auditi kohustus on sätestatud seadusega.
Auditi käigus kontrollib audiitor aastaaruande vastavust raamatupidamistavale, maksuarvestusprintsiipide rakendamist nii palju kui on aastaaruande kui terviku seisukohalt vajalik ning veendub, et kolmandad osapooled saaksid aastaaruannet lugedes ettevõtte finantsnäitajatest adekvaatse pildi. Audiitor keskendub olulistele finantsnäitajatele, et anda oma tööga mõistlik kindlus.
Audiitor ei võta juhtkonnalt vastutust ega anna sajaprotsendilist kindlust. Audiitor ei koosta kliendi aastaaruannet, sealhulgas ei vali ettevõttele arvestuspõhimõtteid, ei anna raamatupidamislikke hinnanguid, ei tööta  välja sisekontrolli süsteemi ega anna kõikehõlmavat hinnangut selle toimivuse kohta. Audiitor ei  teosta maksuauditit, ei kontrolli raamatupidaja töö perfektsust, ei pane kokku rahavooge ega koosta konsolideerimise  tabelit.
Pacaraima mäed

Pacaraima mäed (portugali keeles "Serra Pacaraima", hispaania keeles "Sierra Pacaraima") on mäestik Lõuna-Ameerika kirdeosas, Guajaana mägismaa kõrgeim osa. Paikneb Guyana edelaosas, piiride kolmikpunktis Brasiilia ja Venezuelaga. Pacaraima mägede kõrgeim tipp on Roraima – 2875 m.
Abaiang

Abaiang on atoll Vaikse ookeani keskosas ekvaatori lähedal Gilberti saarestiku põhjaosas Kiribatis.
Abaiangi geograafilised koordinaadid on 1°50′N, 172°57′E. Temast lõunas asub Tarawa atoll, millel asub Kiribati pealinn Bairiki. Abaiangist kirdes asub Marakei atoll.
Abaiang koosneb 30 saarest, millest 2 on kõigest üle veepinna ulatuvad kaljud. Saarte kogupindala on 16 km². Saared ümbritsevad laguuni, mille pindala on umbes 208 km². Laguunis asub looduslik sadam. Sissepääs laguuni on edelast.
Abaiangi atolli saartest on asustatud üksnes kolm: Abaiangi saar (peasaar), Ribono ja Nuotaea saar. Atollil on 14 küla. 2005. aasta rahvaloenduse andmetel elas atollil 5502 inimest. 
Atolli avastas eurooplastele 1788 Thomas Gilbert. Ta nimetas selle oma laeva Charlotte omaniku järgi Matthew' saareks ja selle laguuni Charlotte'i laheks.
16. novembril 1857 saabus Abaiangile esimene misjonär. Selleks oli Hiram Bingham II, kelle isa Hiram Bingham I oli üks esimesi misjonäre Hawaiil. Selle sündmuse tähistamiseks on Koinawa külla püstitatud mälestussammas. Aastal 1907 valmis samuti Koinawas kirik, mille nimi on Meie Emanda Kirik Roosiaias.
1939 asutati Abaiangil Püha Joosepi Kolledž, millest on saanud Kiribati juhtiv haridusasutus. Kiribati presidendid Anote Tong ja Teburoro Tito on Püha Joosepi Kolledži vilistlased.
Abaiangil on Abaiangi lennujaam. Lennuühendust korraldab Air Kiribati. Lennata saab lähimatele atollidele Tarawale ja Marakeile.
Parima mäed

Parima mäed (hispaania "Sierra Parima", portugal "Serra Parima") on mäestik Guajaana mägismaal Lõuna-Ameerika kirdeosas. 
Parima mäed paiknevad Guajaana mägismaa lääneosas, jäädes Brasiilia põhjaossa ja Venezuela lõunaossa, ning moodustavad piiri nende kahe riigi vahel. Ühtlasi on see mäestik Amazonase ja Orinoco jõe veelahe: mäestiku läänenõlvadelt voolab vesi Orinoco jõkke ja idanõlvadelt Rio Brancosse, mis on Amazonase lisajõe Rio Negro lisajõgi.
Parima mägedest kirde pool paiknevad Pacaraima mäed.
Parima mäed on janomamide elupaik.
Uus Taiwani dollar

Uus Taiwani dollar on Hiina Vabariigi kontrollitaval maa-alal (Taiwani piirkonnas) alates 1949. aastast käibelolev rahaühik.
Enne seda käibis aastatel 1946–1949 vana Taiwani dollar. Vana ja uue dollari vahetuskurss oli 40 000 ühele. 
Uut Taiwani dollarit andis alguses välja Taiwani pank, alates 2000. aastast teeb seda Hiina Vabariigi (Taiwani) Keskpank.
Selle valuutakood on TWD (ISO 4217 järgi) ja rahvusvaheline lühend NT$.
2014. aasta jaanuaris oli uue Taiwani dollari inflatsioon 2,34%.
Uus Taiwani dollar jaguneb ka kümnendik- ja sajandikühikuteks, aga neid kasutatakse väga harva, sest peaaegu kõik hinnad on täisdollarites. Käibivad mündid väärtusega 1, 5, 10, 50 dollarit (vähemas kasutuses ka 1/2 ja 20 dollarit) ning paberrahad väärtusega 100, 500, 1000 dollarit (vähemas kasutuses ka 200 ja 2000 dollarit).
Abaj-nimeline Kasahhi Riiklik Akadeemiline Ooperi- ja Balletiteater

Abaj-nimeline Kasahhi Riiklik Akadeemiline Ooperi- ja Balletiteater (kasahhi keeles Абай атындағы қазақ мемлекеттік академиялық опера және балет театры, vene keeles Казахский государственный академический театр оперы и балета имени Абая) on muusikateater Almatõs. 
Ajalugu.
Teater sai alguse 1933 loodud stuudiost. 
Teatri asutaja ja esimene direktor oli Jevgeni Brussilovski, kes ise kirjutas 8 ooperit ja muusikali ning ühe balleti: "Kõz Žibek", "Jer Targõn", "Ajman-Šolpan", "Biržan ja Sara", "Kamar-sulu" ja teised. 
Teater avati 13. jaanuaril 1934 Brussilovski muusikalise komöödiaga "Ajman-Šolpan", mis oli kirjutatud Muhtar Äuezovi libretole. 
Aastal 1935 loodi teatri ooperitrupp ja esimene lavale tulnud ooper oli Georges Bizet' "Carmen".
Aastal 1941 nimetati teater akadeemiliseks. Aastal 1945 anti teatrile Abaj nimi.
Ooperi- ja balletiteatri hoone on kujutatud Kasahstani tenge 2000-tengesel rahatähel.
Abaja külanõukogu

Abaja külanõukogu oli külanõukogu Eesti NSV-s aastatel 1945–1954.
Külanõukogu moodustati 1945 augustis Järvamaal Väinjärve vallas. Külanõukogu keskus asus Abaja külas.
Seoses maakondade ja valdade likvideerimise ning maarajoonide moodustamisega arvati Abaja külanõukogu 1950 septembris Paide rajooni koosseisu.
1954 juunis Abaja külanõukogu likvideeriti ja selle territoorium liideti Vao külanõukoguga. Seoses Vao külanõukogu likvideerimisega oli endine Abaja külanõukogu territoorium aastast 1960 Koeru külanõukogu koosseisus.
Hakassi keel

Hakassi keel (varasemad nimetused "abakani keel", "jenissei-türgi keel") on peamiselt Venemaal Hakassias hakasside poolt kõneldav turgi keelte hulka kuuluv keel. 2002. aastal oli kõnelejaid 52 000. 2010. aasta rahvaloenduse andmetel oli Venemaal hakassi keele oskajaid 42 604.
1924. aastal loodud hakassi kirjakeel kasutas esialgu kirillitsat, 1929. aastal mindi üle ladina kirjale, 1939. aastast hakati jälle kasutama kirillitsat.
ISO 639-3 keelekood on kjh.
Sõmeru Põhikool

Sõmeru Põhikool on põhikool Rakvere vallas Sõmeru alevikus.
Kooli aadress on Kooli tänav 4. 
Praegune koolihoone on valminud 1988. aastal. Sõmeru Põhikooliks nimetati kool 2006. aastal, enne seda oli kooli nimi Aluvere Põhikool.
Kooli direktor on alates 2005. aastast Virge Ong.
Kool sai alguse 1863. aastal, kui asutati Aluvere külakool (tollastes allikates Bauerschule unter Neu-Sommerhusen im Dorfe Allofer). Külakooli hoone on arvele võetud kultuurimälestisena.
Keskkonnateadvus

Keskkonnateadvus on inimeste arusaamine keskkonnaseisundist, selle väärtustest ja seostest nende heaoluga.
Jätkusuutlikkuse seisukohalt saab keskkonnateadvust liigitada pealiskaudseks, vahepealseks ja süvaökoloogiliseks. 
Inimese keskkonnateadvust saab kujundada paljude vahenditega, neist üks olulisimaid on keskkonnaharidus.
Keskkonnateadlikkus

Keskkonnateadlikkus on inimeste faktilised teadmised keskkonnaseisundist ja keskkonnamurest; inimese ja keskkonna vahelise suhte ja mõju mõistmine ning valmisolek neid oma tegevuses arvestada.
Keskkondlik paradigma

Keskkondlik paradigma on üksikisikule või rühmale omane teatud terviklik ettekujutus keskkonnast.
Looduskesksus

Looduskesksus ehk ökotsentrism on keskkonnaeetika mõttemuster, mis inimühiskonna ja looduse suhete konstrueerimisel lähtub loodusele omistatavatest õigustest ja vajadustest. Looduskesksuse vastand on inimkesksus. 
Ökotsentrismiga kattub osaliselt mõiste "biotsentrism", nende eristus on kirjanduses sageli hägune. Mõned allikad väidavad, et ökotsentrism väärtustab nii elus- kui eluta süsteeme (ökosfääri), biotsentrism aga eelkõige elussüsteeme (biosfääri). 
Looduskesksuse rõhutamine on keskkonnapoliitilistes säästvat arengut põhjendavates aruteludes sageli edukas vahend, sest emotsionaalselt ja sümboli mõttes on "looduskesksus" mõjuv mõiste.
Kõige põhilisemaks lahknevuseks keskkonnakaitse mõtesta­misel peetakse jätkuvalt inimkesksuse ja looduskesk­suse eristamist. Looduskeskne mõtteviis eeldab kõigi eluvormide väärtustamist, neile omase "sisemise väärtuse" ja elueesmärgi tunnustamist - seega, inimene kui üks paljudest eluvormidest peaks esmalt mõtlema sellele, kuivõrd tal ikka on õigust teistega manipuleerida.
Uus keskkonnaparadigma

Uus keskkonnaparadigma on arusaam, et inimkond on Maa taluvusvõime kohta liiga arvukas ja käitub loodusega murettekitavalt halvasti, mõjutades ohtlikult ökoloogilist tasakaalu. Uue keskkonnaparadigma pooldajad kritiseerivad tööstusühiskonna ja majanduse kasvu, sest eriti need tegurid ei võimalda ühiskonnal elada loodusega kooskõlas ja on seetõttu pikemas perspektiivis jätkusuutmatud.
Uut keskkonnaparadigmat kui keskkonnahoidlikku maailmavaadet eristasid inimkesksest paradigmast esimest korda Van Liere ja Riley E. Dunlap 1978. aastal. Hilisemad uuringud on näidanud, et ainult kahe definiitse paradigma eristamine on liialt lihtne käsitlus.
Stephan Endlicher

Stephan Ladislaus Endlicher (24. juuni 1804 Pressburg – 28. märts 1849 Viin) oli Austria botaanik ja sinoloog. 
Ta õppis algul teoloogiat, seejärel botaanikat ning Lõuna- ja Kagu-Aasia keeli, eelkõige hiina keelt, ja kirjutas hiina keele grammatika alused. 
1828. aastal määrati ta Austria rahvusraamatukogu käsikirjade kogu reorganiseerima.
1835. aastal asutas ta Austria esimese loodusteadusliku ajakirja Annalen des Wiener Museums der Naturgeschichte. 1840. aastal sai temast Viini ülikooli botaanikaprofessor ja Viini botaanikaaia direktor.
Ta kirjutas taimeriigi laiahaardelise ülevaate, mis oli sel ajal kõige põhjalikum taimede kirjeldus. Endlicheri ettepanekul sisaldas see lisaks tekstile ka jooniseid. See teos avaldati koos Franz Ungeri teose "Grundzüge der Botanik" ("Botaanika alused") uusväljaandega.
Endlicher avaldas varased tööd Austraalia floora, sealhulgas Carl von Hügeli sealt kogutud taimede kohta. Samuti alustas ta tööd Brasiilia taimestikku käsitleva teose "Flora Brasiliensis" kallal, mille viimane osa ilmus alles 1906, enam kui pool sajandit pärast Endlicheri surma.
Endlicher tegi palju tööd Keiserliku Teaduste Akadeemia rajamisel ja lootis selle presidendiks saada, aga kui presidendiks valiti parun Joseph Hammer von Purgstall, lahkus ta pahaselt teaduste akadeemiast.
1848. aasta revolutsiooni ajal paluti Endlicheril kui tuntud liberaalil vahendada valitsuse ja ülestõusnute läbirääkimisi, aga selle asemel oli ta sunnitud Viinist ajutiselt lahkuma. Samal aastal sai ta Frankfurdi parlamendi liikmeks. Järgmisel aastal saadeti Frankfurdi parlament laiali, kuid Endlicher seda enam ei näinud, sest 1849. aasta märtsis ta suri 44-aastaselt.
Tema järgi on saanud nime loorberipuuliste perekond "Endlicheria".
Endlicher kirjeldas mitu uut taimerühma, millest kõige tuntum on perekond sekvoia. Tema kirjeldatud taksonite juurde märgitakse autorilühend Endl..
Arengukoridor

Arengukoridor (inglise keeles "development corridor") on piirkond kahe tõmbekeskuse vahel, mille üheaegne ja terviklik arendamine koos tõmbekeskustega võimaldab kasutada tõhusamalt vahendeid, hajutada keskkonnariske ning lähtuda otsuste tegemisel üldisematest ja jõulisematest säästvuse kriteeriumidest.
Teise maailmasõja lahingute loend

"Siin on loetletud Teise maailmasõja käigus toimunud lahinguid ja nende toimumise aegu."
Tuntumad ja laiahaardelisemad lahingud on välja toodud paksus kirjas.
TOP 09

TOP 09 on tugevuselt teine parempoolne erakond Tšehhi Vabariigis. Selle nimetus koosneb sõnade "Tradice, Odpovědnost, Prosperita" (tšehhi keeles 'traditsioonid, vastutus, jõukus') esitähtedest. Erakonna lõi varasem Kristlik-Demokraatliku Liidu – Tšehhoslovakkia Rahvapartei liige ja rahandusminister Miroslav Kaloušek.
TOP 09 tähtsaimad väärtused on demokraatia ja konservatism ning see mõistab hukka populismi. Nii ei lubanud erakond oma esimeste, 2009. aasta tühistatud ennetähtaegsete parlamendivalimiste kampaania käigus maksude alandamist ega uusi sotsiaalseid tagatisi. Oma programmis peab partei oluliseks kvaliteetse tervishoiu säilitamist, haridusreformi, mis põhineb suuremal vastutusel, tõhususel ja motivatsioonil, ning teadust.
Erakonna logo kujutab endast punast ja sinist ristkülikut valge tekstiga "TOP 09" ning selle all olevat teksti "S podporou Starostů" ('omavalitsuste vanemate toetusega'). Logol on Tšehhi riigi traditsioonilised värvid, all olev tekst viitab koostööle omavalitsuste vanemate ja sõltumatute kandidaatide liikumisega, numbrid 09 tähistavad partei asutamise aastat.
2010. aasta alguses oli valijate toetus erakonnale umbes 10%.
Dima Bilan

Dima Bilan (vene keeles Дима Билан; kodanikunimi Viktor Nikolajevitš Belan ("Ви́ктор Никола́евич Бела́н"); sündinud 24. detsembril 1981 Karatšai-Tšerkessias Ust-Džeguta linnas) on karatšai päritolu Venemaa laulja.
Ta esindas lauluga "Never Let You Go" Venemaad 2006. aasta Eurovisiooni lauluvõistlusel, kus saavutas teise koha. 2008. aasta Eurovisiooni lauluvõistluse ta võitis. Tal on olnud mitu esikohahitti Venemaal.
19. jaanuaril 2007, 15. veebruaril 2008 ja 19. veebruaril 2009 esines ta Tallinna Linnahallis.
26. veebruaril 2016 andis ta kontserdi Tallinnas Nordea Kontserdimajas ning aprillis 2017 esines nii Tallinnas kui ka Tartus.
21. septembril 2006 võitis ta kaks RMA ("Russian Music Awards") auhinda: "Parim artist" ja "Parim laul" singliga "Never let you go".
4. oktoobril 2007 võitis Bilan RMA-lt kolm auhinda ja RMA-l esitas ta ka esimest korda oma laulu "Amnesia" ("Mälukaotus"). Ta laulis ka koos Sebastianiga laulu "Number one fan".
Bilan tahtis minna 2008. aastal toimunud Eurovisiooni lauluvõistlusele lauluga "Porque aun te amo", aga see laul ei olnud uus. Seda oli juba laulnud Luciano Pereyra ja laul oli avaldatud CD-l 2006. aastal. Nii pidi Bilan kiiresti endale uue laulu valima ja selleks sai "Believe".
9. märtsil 2008 valiti tema lauluga "Believe" Venemaa esindajaks 2008. aasta Eurovisiooni lauluvõistlusel.
2008. aastal plaanis ta välja anda kolm CD-d vene, inglise ja hispaania keeles. Ta plaanis välja anda ka ingliskeelse albumi 81 riigis Interscope Recordsi ("Universal Music International Group") poolt. Ta on töötanud oma ingliskeelse albumiga, kus mõnegi laulu produtsendid on Timbaland, Danja, Jim Beanz ja Ryan Tedder (OneRepublic). 
20. veebruaril 2008 käis Bilan Miamis ja salvestas laule oma hispaaniakeelsele albumile koos kuulsa produtsendi Rudy Pérezega. Nad salvestasid lugusid ka Bilani uuele plaadile "Protiv Pravil".
24. mail 2008 esindas Dima Bilan Venemaad Eurovisiooni lauluvõistlusel ja tema esitatud laul "Believe" kogus 272 punkti, mis tõi võistlusel esikoha. Dima Bilani laulule andsid maksimumpunktid Ukraina, Eesti, Läti, Leedu, Valgevene, Iisrael ja Armeenia. Selle sündmuse auks otsustati Dima Bilani sünnilinnas Ust-Džegutas panna ühele tänavale tema nimi. 
2012. aastal proovis Bilan minna Eurovisioonile, mis toimus Aserbaidžaanis Bakuus. Ta saatis Venemaa eelvooru laulu "Back To Her Future", mida ta laulis koos T.A.T.u. liikme Julia Volkovaga. Nad lõpetasid teisel kohal 29,25 punktiga. Võitjaks osutus seekord Venemaa etnopopansambel Buranovskije Babuški, kes kogus 38,51 punkti.
Jevgeni Pissarev

Jevgeni Pissarev (sündinud 16. jaanuaril 1953 Tallinnas) oli Nõukogude sõjaväelendur, on Eesti päästeametnik, Eesti Piirivalve helikopterite eskadrilli ülem.
Aleksandr Gutškov

Aleksandr Gutškov ("Александр Иванович Гучков"; 26. oktoober (vkj. 14. oktoober) 1862 Moskva – 14. veebruar 1936 Pariis) oli Venemaa poliitik ja majandustegelane.
Noorus.
Aleksandr Gutškov oli pärit kaupmeheperekonnast. Ta lõpetas Moskva Ülikooli ajaloo-filoloogiateaduskonna. 
Aastatel 1899–1901 osales Gutškov vabatahtlikuna Inglise-Buuri sõjas, buuride poolel Suurbritannia ja Iirimaa Ühendkuningriigi vägede vastu, oli haavatud ning sattus sõjavangi, 1903. aastal osales Gutškov Makedoonias toimunud Ottomani impeeriumi / türklastevastases relvakonfliktis, 1904.–1905. aastal Vene-Jaapani sõjas oli Venemaa Punase Risti Ühingu ja Suurvürstinna Jelizaveta Fjodorovna Komitee ülemvolinik, sattus Jaapani vägede sõjavangi. 
Poliitiline tegevus.
Aleksandr Gutškov oli üks 17. oktoobri Liidu Partei ja Venemaa vabamüürlase looži asutajaid. 
Aastatel 1910–1911 oli Aleksandr Gutškov Venemaa Keisririigi IV Riigiduuma esimees, poliitilises tegevuses toetas Pjotr Stolõpini reformide läbiviimist. 
Esimese maailmasõja ajal oli Gutškov Venemaa Keisririigi Riiginõukogu liige ja Sõjalistööstusliku Keskkomitee esimees, üks peamisi veebruarirevolutsiooni organisaatoreid, kes võttis keiser Nikolai II vastu troonist loobumise akti, Pihkvas 2. märtsil 1917.
Venemaa Ajutises Valitsuses.
2. märtsist kuni 30. aprillini 1917 oli Gutškov Venemaa Ajutise Valitsuse sõja- ja mereminister, kes oma tegevusega (kõrvaldas armeede ja rinnete juhtimisest 8 kogemustega Keisriarmee juhti, 35 korpusekomandöri 68-st, 75 diviisiülemat 240) nõrgendas märgatavalt Venemaa sõjalist potentsiaali Esimeses maailmasõjas Saksamaa Keisririigiga. 
Protesti märgiks Petrogradi Nõukogu sekkumisele Ajutise Valitsuse tegevusse läks erru Ajutisest Valitsusest ning asutas «Venemaa majandusliku taassünni ühingu», osales Aleksandr Kerenski vastases sõjaväelises riigipöördekatses. 
1917. aasta novembris asus finantseerima Vabatahtlike Armeed. 1919. aasta 8. jaanuaril suunati Anton Denikini poolt Antandi riikide juhtidega sidemete loomiseks Euroopasse, kus tegeles relvastuse hankimisega Suurbritannia ja Iirimaa Ühendkuningriigist. 
Pärast Venemaa kodusõda emigratsioonis ei liitunud ühegi emigratsiooniparteiga, kuid võttis osa bolševikevastastest üritustest:
Isiklikku.
Aleksandr Gutškovi isa Ivan Jefimovitš Gutškov oli 1860. aastail Moskva kaupmeeste gildi vanem, seejärel Kaubanduse ja manufaktuuride nõukogu Moskva allosakonna liige ja Moskva aurahukohtunik ning Moskva börsikomitee vanem. 
Aleksandr Gutškovil oli kolm venda: kaksikvennad Fjodor ja Nikolai, kellest Nikolai Gutškov (1860–1935) oli aastatel 1905–1913 Moskva linnapea, ning vend Konstantin.
Sheffield United FC

Sheffield United (ametlikult "Sheffield United Football Club") on 1889. aastal asutatud Inglismaa jalgpalliklubi, mille kodulinn on Sheffield ja -väljak Bramall Lane. Klubi mängib Inglismaa kõrgliigas Premier League.
Klubi on tulnud korra Inglismaa meistriks (1898) ja võitnud neljal korral karika (1899, 1902, 1915, 1925).
Hooajal 2018–19 sai Sheffield United Inglismaa esiliigas teise koha ja tõusis esimest korda pärast hooaega 2006–2007 tagasi kõrgliigasse.
Sheffield Unitedi lähim rivaal on Sheffield Wednesday.
Klubi värvid on punane ja valge.
Praegune koosseis.
"Seisuga 2. oktoober 2020"
Panaigiáleios G.S.

Panegialios FC (ametlikult "Panegialios Football Club") on 1927 asutatud Kreeka jalgpalliklubi, mille kodulinn on Peloponnesosel asuv Aígio.
Panegialios oli 1959. aastal Kreeka meistrisarja Alpha Ethniki asutaja. Meeskond langes 1961. aastal esiliigasse, kuid suutis järgmisel hooajal kõrgseltskonda tagasi tõusta. Pärast teist väljalangemist 1966. aastal on Panegialiose laeks jäänud madalamad liigad.
Fjodorovka

Fjodorovka (vene Фёдоровка) on kohanimi:
2009. aasta Singapuri grand prix

2009. aasta Singapuri Grand Prix oli 2009. aasta Vormel 1 hooaja neljateistkümnes etapp, mis peeti Singapuris Singapuri tänavarajal 27. septembril 2009.
Võistlus peeti õhtul tehisvalgustuses.
Sõideti 61 ringi, võistluse kogupikkus oli 309,316 km. Ilm oli kuiv ja kuum.
Nii kvalifikatsioonisõidu kui ka võistluse võitis Lewis Hamilton.
Võistluse kiireima ringi sõitis Fernando Alonso (1.48,240).